Idén online rendezik meg a Múzeumok éjszakáját
Idén online rendezik meg a Múzeumok éjszakáját: szombaton filmekkel, nyereményjátékkal és kvízzel is várják a látogatókat a virtuális térben.
Idén nem tudják megtartani hagyományos módon a Múzeumok éjszakáját, így a rendezvény az online térbe költözik. A koronavírus-járvány által okozott rendkívüli állapotok lehetetlenné tették a több hónapos elõkészítést, ráadásul nem lehetett tudni, mikor lazíthatóak a korlátozások. Így a tavaly nagyjából 400 ezer látogatót vonzó Múzeumok éjszakája most hétvégén rendhagyó programokat kínál. Az idei online rendezvény fõ eleme a muzej.hu oldalon található kvízjáték, amelyben a múzeumok szerelmesei játékos formában tehetnek virtuális sétát hazai közgyûjteményeinkben. A résztvevõk minél több helyes választ adnak a tizenöt kérdéses kvízjátékban, annál nagyobb eséllyel pályázhatnak az értékes nyeremények egyikére.

A Múzeumok éjszakája Facebook-oldalán már a hétvégét megelõzõ napokban elérhetõek lesznek a magyar múzeumok kincseit, érdekességeit bemutató kisfilmek, kulisszatitkokat eláruló posztok, valamint a múzeumok egyénileg szervezett programjait népszerûsítõ bejegyzések. Szintén a június 27-ei kvízt megelõzõen indult el a programsorozat hivatalos Facebook-oldalán az a nyereményjáték, amelybe mindenki az elmúlt évek valamelyik Múzeumok éjszakáján készült helyszíni fotójával vehet részt. A kvíz-, illetve a fotókomment-játék nyertesei múzeumi belépõkkel, értékes élménycsomaggal, sporttörténeti relikviával gazdagodhatnak.

A Múzeumok éjszakája Facebook-oldala a rendezvényt követõ hetekben is jelentkezik a magyar múzeumokat népszerûsítõ bejegyzésekkel. Az idei online Múzeumok éjszakája során több mint száz magyarországi intézmény anyagai és terei tûnnek fel valamilyen formában a virtuális térben. Ezzel is arra igyekeznek sarkallni a nagyközönséget, hogy bár ezen a nyáron nem mehetnek éjszaka a múzeumokba, a járványügyi korlátozások feloldásának köszönhetõen napközben ismét bármikor meglátogathatják közgyûjteményeinket - hangsúlyozzák a közleményben.
A korábbi évekhez hasonlóan az idei rendhagyó Múzeumok éjszakája fõ szervezõje az Emberi Erõforrások Minisztériuma.
koronavírus-járvány Múzeumok éjszakája